送張龍圖赴益州
作者：强至
朝代：宋

paragraphs: 天子首除全蜀尹，近班親問治才長。
輔臣皆曰明公可，出守當令遠俗康。
擁節兩川曾不擾，剖符千里定爲良。
圖書溢目延丹禁，印綬垂腰制一方。
紫誥忽來雙雨露，錦城重去五星霜。
望塵騎走兒童竹，夾道壺傾父老漿。
坐嘯樓臺萬山碧，行春車馬百花香。
西南每往臨藩屏，前後多歸入廟堂。
那比小侯論歲月，即陪元宰燮陰陽。
無勞青史誇京兆，今代成都有趙張。